# Åbningstræk for tre strategisk-fysiske udviklingsplaner for Præstø Havn, Stege Kyst og Vordingborg Nordhavn

Sagsnr.:19/5297 - Område: Plan og By - Sagsbeh: ropb

### Kompetenceudvalg

Kommunalbestyrelsen.

### Lovgrundlag

Lov om planlægning.

### Sagsfremstilling

Kommunalbestyrelsens godkendte den 18. december 2019 de tre strategisk-fysiske udviklingsplaner for Præstø Havn, Stege Kyst og Vordingborg Nordhavn.

For hurtigt at påbegynde det fysiske arbejde og anlæg af planerne, er der i processen med udarbejdelsen af planerne parallelt udarbejdet forslag til tre åbningstræk: Et for hver havn. (Vedlagt som bilag sammen med den samlede anlægsøkonomi).

Styregruppen for planerne og administrationen skønner, at der ved at lave mindre investeringer i form af åbningstrækkene i hver havn, kan bidrages til at udviklingen i havnene sættes i gang og samtidig til, at der skabes yderligere lokalt ejerskab til planerne.

Forslag til åbningstrækkene er udvalgt både ud fra deres individuelle kvaliteter og ud fra deres værdi for mange mennesker, samtidig med at de kan etableres for få midler. Det enkelte projekt skal give umiddelbar kvalitet til hver havn, og være med til at sætte kimen for den fremtidige udvikling. Åbningstrækkene skal så vidt muligt være uafhængigt af andre anlægsprojekter. De tre åbningstræk skal i samspil illustrere variationen i kystsikringstiltagene på tværs af de tre havne. Således foreslås:

PRÆSTØ HAVN - Å, slyng dig

Tubæk Å ligger i dag som en skarp, lige dræningslinje gennem engen, og det er svært at komme tæt på vandet uden at få våde fødder, ligesom det dikteres af vandregulativet, at man ikke må sejle på åen, som med sine 10 meter i bredden ikke egner sig som naturligt vandløb. Derfor anlægges der et nyt slynget åløb som vil understøtte naturkvaliteten, biodiversiteten og hverdagslivet i Præstø.

Langs engområdets sydlige side anlægges et dige, der sikrer, at den nærmeste bebyggelse ikke oversvømmes ved høj vandstand. Diget vil samtidig fungere som stiforbindelse langs med åen, hvorfra man vil have udsigt over hele vådområdet.

*Biodiversitet og naturkvalitet*

Det smallere, slyngede åløb vil styrke biodiversiteten i området, da det slyngede forløb tilgodeser den hydrologiske dynamik og vandets naturlige processer, hvilket skaber variation i levesteder i vandløbet. Åen vil derfor blive hjemsted for et væld af arter. Arealet afgræsses for sikre et dynamisk og attraktivt naturområde, samt for at forhindre at området gror til. Området vil derfor blive indhegnet, dog med stenter til at passere.

*Forbindelse og aktivitet - hverdagslivet*

Der etableres en sti på diget, der giver mulighed for færdsel langs hele åforløbet og som binder an til tankerne i Blå Rute omkring den gamle ø Præstø, hvor man kan færdes langs vandet hele vejen rundt om øen. Langs diget etableres opholdsområder, der gør det muligt at komme tættere på området hvad enten man vil spise sin madpakke eller gå på opdagelse langs åen.

Det vil blive muligt at sejle på det eksisterende åløb, som vil blive en sø der fortsat står i forbindelse med fjorden.

STEGE KYST - Stranden

I direkte forbindelse med *Kulhavnen* anlægges en ny badestrand, som erstatning for den eksisterende. På stranden kan man spille beachvolley, sole, bade eller lege i klitterne. Udvidelsen af stranden giver plads til et sikringsdige i form af et klitlandskab, der snor sig igennem strandens grønne ryg ind mod Langelinie.

Udover at skabe et værdifuldt rekreativt rum for byens borgere og besøgende vil udformningen af den nye kystlinje mindske problemet med lugtgener fra opskyllet tang og samtidig skabe rekreativ værdi for de besøgende. Projektet eksemplificerer naturbaseret kystsikring gennem bl.a. terrænbearbejdning og understreger og styrker Steges tætte relation til kysten.

VORDINGBORG NORDHAVN – Vandpladsen for leg og læring

I tæt forbindelse med *Havnetrappen* finder man også havnens legeplads, hvor børn og barnlige sjæle kan udfordre både fysik og fantasi. Et bevæget terræn, naturlige materialer og lærerige legeinstallationer lader børn gå på opdagelse i det maritime miljø. Pladsen ændrer sig efter vejr og sæson - når det regner, opstår der f.eks. små oversvømmelser, og når havvandet står højest vil kun små øer være synlige. Legepladsen ligger yderst på molen og er derfor let at få øje på, når man bevæger sig på eller langs med borgterrænet - på den måde bliver pladsen et attraktivt og synligt pausested for Borgcentrets besøgende.

Lokalt vil projektet være en attraktion for børn og unge og der vil kunne tiltrækkes nye og yngre brugergrupper. Projektet eksemplificerer fast sikring integreret i et byrumsforløb.

Åbningstrækket omhandlende slyngning af Tubæk Å er særligt, da det af projektet omfattede område er forurenet og kortlagt efter jordforureningsloven på vidensniveau2. Kortlægningen skyldes, at der har været losseplads. At jorden er forurenet vil kunne fordyre anlægsarbejdet ud over det sædvanlige. For at kunne vurdere hvilken indvirkning jordforureningen har på projektets udformning og økonomi, er det nødvendigt at udarbejde en miljøhistorisk redegørelse for arealet og foretage en undersøgelse af jordforureningens omfang, samt hvilke stoffer jorden er forurenet med. Den historiske redegørelse udarbejdes af administrationen, og vil danne baggrund for den forundersøgelse, som et rådgivende ingeniørfirma skal udarbejde og udføre. Når resultatet fra forureningsundersøgelsen foreligger, kan projektets endelige udformning besluttes, herunder om overskudsjord fra slyngningen af åen kan nyttiggøres i projektet.

Hvis jorden er kraftig forurenet, kan det blive nødvendigt, at jorden flyttes ud af projektet til et modtageanlæg, som må modtage jorden. Dette kan blive omkostningstungt og betyder, at projektet måske ikke kan gennemføres for det forslåede budget.  Åbningstrækket vil i så fald skulle revurderes og genbehandles politisk.

Administrationen vurderer scenariet som meget lidt sandsynligt.

Der forslås anvendt kr. 2.000.000 af de til udvikling havnene prioriterede midler til projektering og anlæg af hvert åbningstræk. Kommunalbestyrelsen afsatte i oktober 2018 7,5 mio. kr. til udvikling af havnene, hvoraf der er anvendt kr. 600.000 til udarbejdelse af udviklingsplanerne.

Det forslås endvidere at projektering af åen omfatter forsøgsprojektet om eksempler på Adelgades baghaver, haverne nord for Tubæk Å, som besluttet på Kommunalbestyrelsens møde den 27. marts 2019 i punktet *Ansøgning om anlægsbevilling og frigivelse af rådighedsbeløb til klimaløsninger på tre havne,* med anvendelse af de dertil afsatte 200.000 kr. fra driftsbudgettet 2019 som overføres til 2020.

**Økonomiske konsekvenser (1.000 kr.)**

|  |  |  |  |  |  |
| --- | --- | --- | --- | --- | --- |
| **Bevillingsønske** | **Konto** | **2019** | **2020** | **2021** | **2022** |
| Drift |  |  |  |  |  |
| Anlæg | Åbningstræk for de tre lystbådehavne |  | 6.000 |  |  |
| Afledt drift |  |  |  |  |  |
| **Finansiering** |  |  |  |  |  |
| Drift |  |  |  |  |  |
| Afsat rådighedsbeløb | Udvikling af lystbådehavne (pulje) | -1.350 | -1.400 | -3.000 | -250 |
| Kassebeholdning |  | 1.350 | -4.600 | 3.000 | 250 |

Beløb uden fortegn er udgift/merudgift og - er indtægt/mindreudgift. Vedr. kassebeholdningen er det modsat, da et forbrug på kassebeholdningen er – og en forbedring af kassebeholdningen er uden fortegn.

### Høringer

´Åbningstrækkene er fremlagt på projektkontorene i de tre byer, på borgermødet den 24. oktober, samt for styregruppen for udarbejdelsen af de strategisk-fysiske udviklingsplaner (her med undtagelse af Tubæk-Å-projektet).

### Økonomi

Afdelingen for Økonomi og Personale kan oplyse at der i den godkendte investeringsplan for 2019-2022 er afsat rådighedsbeløb til projektet ’Udvikling af lystbådehavne (pulje)’ med 1.350.000 kr. i 2019, 1.400.000 kr. i 2020, 3.000.000 kr. i 2021 og 2.500.000 kr. i 2022.

Som det fremgår af sagsfremstillingen ønskes afsat 6.000.000 kr. i 2020 til åbningstræk i de tre lystbådehavne i Vordingborg, Præstø og Stege.

Der kan herefter med kassen som mellemregning overføres rådighedsbeløb til 2020 fra puljeprojektet til projektet for åbningstræk således: fra 2019 overføres 1.350.000 kr., fra 2020 overføres 1.400.000 kr., fra 2021 overføres 3.000.000 kr. og fra 2022 overføres 250.000 kr.

Flytning af rådighedsbeløb fra 2019 håndteres i forbindelse med den kommende overførselssag.

Der kan herefter frigives et samlet rådighedsbeløb i 2020 på 6.000.000 kr. til projektet ’Åbningstræk i de tre lystbådehavne’.

### Indstilling

Administrationen indstiller,

|  |  |
| --- | --- |
| at | de tre åbningstræk godkendes som fremlagt |
| at | der frigives 6.000.0000 kr. til de tre åbningstræk, fra midlerne afsat til Udarbejdelse og realisering af Udviklingsplanerne. |

### Beslutning i Udvalget for Plan og Teknik den 15-01-2020

Indstillingen anbefales - dog således, at der ikke overføres midler fra 2021 og 2022 til 2020.

Åbningstrækkene tidsforskydes således at åbningstræk i Præstø gennemføres i 2020, åbningstræk i Nordhavnen, Vordingborg gennemføres i 2020-2021 og åbningstræk i Stege gennemføres i 2021-22.

### Beslutning i Udvalget for Bosætning, Økonomi og Nærdemokrati den 21-01-2020

Indstillingen fra Udvalget for Plan og Teknik anbefales.

### Beslutning i Kommunalbestyrelsen den 29-01-2020

Indstillingen fra Udvalget for Bosætning, Økonomi og Nærdemokrati tiltrådt.

Afbud:  
Susan Thydal

Bilag

|  |  |  |  |  |
| --- | --- | --- | --- | --- |
| 1 - 4314847 | Offentlig | 191218 anlægsøkonomi SLA, revideret | (236827/19) | (H) |